
Përshkrim i shkurtër rreth Projektigjit për Gjykatën Komerciale


Problemet kryesore që i adreson Projektligji për Gjykatën Komerciale

Zhvillimi i ekonomisë moderne e bënë të nevojshme krijimin e mjeteve institucionale efikase për zgjidhjen e kontesteve tregtare dhe zbatimin e vendimeve të tyre. Ekonomia e brendshme pengohet nga proceset e zgjatura, të kushtueshme dhe komplekse për zgjidhjen e mosmarrëveshjeve. Ngjashëm, investimet e huaja dhe ekonomia që tejkalon kufinjtë kërkojnë procese të besueshme, të parashikueshme, efikase dhe pa korrupsion për zgjidhjen e mosmarrëveshjeve, nëse ato do të kontribuojnë në zhvillimin ekonomik të Kosovës.

Me perspektivën për rritje ekonomike vendore dhe rritje të integrimit  në ekonominë ndërkombëtare është rritur nevoja e Kosovës për të krijuar një gjykatë me staf dhe procese të përshtatura për t'i shërbyer bizneseve në mënyrë të drejtë, të paanshme dhe me besueshmëri. Struktura ekzistuese e sistemit gjyqësor ka rezultuar të jetë e pamjaftueshme për të përmbushur ato nevoja. Gjykatat Themelore të Kosovës punojnë me ngarkesa të mëdha të rasteve penale, marrëdhënieve të brendshme dhe rasteve të tjera jo-komerciale. Kuptohet që u mungojnë burimet e nevojshme për t'i ofruar palëve në mosmarrëveshje komerciale intervenime me kohë, shkathtësi dhe ekspertizë që u nevojitet atyre për të zgjidhur mosmarrëveshjet dhe vazhduar më tej me biznesin.

Projektligji për Gjykatën Komerciale është hartuar që të krijojë një gjykatë që përmbushë nevojat e ekonomisë moderne. Ky projektligj ngërthen premtimin e ofrimit të procesimit, zgjidhjes dhe zbatimit të rasteve me kohë dhe ekspertizë. Për më tepër, projektligji parasheh një gjykatë të projektuar që t'i përshtatet nevojave në zhvillim të teknologjisë dhe praktikës tregtare.


Dokumentet zyrtare që autorizojnë përgatitjen e këtij Ligji

Krijimi i një sistemi të drejtësisë, të paanshëm, transparent, llogaridhënës dhe para se gjithash të përgjegjshëm, mbetet prioritet i lartë i Ministrisë së Drejtësisë. Në këtë aspekt, identifikimi i veprimeve prioritare në raport me hartimin, plotësimin dhe ndryshimin e politikave, rrjedhimisht akteve ligjore dhe nënligjore brenda mandatit kushtetues dhe ligjor të Ministrisë së Drejtësisë, është në harmoni të plotë edhe me nevojën për adresimin  e obligimeve institucionale për zbatimin e rekomandimeve të dala nga Koncept Dokumenti për reformën gjyqësore për drejtësi komerciale, i miratuar nga Qeveria, dhe Programi Kombwtar pwr Reforma nw Ekonomi (2019-2021), gjithashtu i miratuar nga Qeveria. Hartimi i Projektligjit pwr Gjykatwn Komerciale gjithashtu bazohet ne Planin Vjetor të Punës së Qeverisë për vitin 2020. Më konkretisht, gjthashtu bën pjesë tek Prioriteti Strategjik i Qeverisë Qeverisja e Mirë dhe Sundimi i Ligjit, Plani Zhvillimor  Strategjik i MD-së 2018-2021; është rezultat i procesit te Rishikimit Funksional të Sundimit të Ligjit, Dokumenti i Politikave për Drejtësi Komerciale, si pjesë e Kapitullit I; si dhe pjesë e PKZMSA 2019, kapitulli 23 dhe 24; neni 83 dhe 84 i MSA. Nga aspekti procedural, draft Ligji është hartuar sipas Rregullores së Punës së Qeverisë dhe Udhëzimit Administrativ për Standardet e Hartimit të Akteve Normative.



 



Objektivat që synohet të arrihen me këtë Ligj

[bookmark: _Hlk512507936]Synimi i përgjithshëm i projektligjit është që të përmirësohet qasja në drejtësi për komunitetin e biznesit, te shkurtohet kohëzgjatja në trajtimin e lëndëve komerciale dhe lëndëve administrative që ndërlidhen me çështje ekonomike. Pwrmes kwtij projektligji synohet themelimi, organizimi dhe funksionimi i Gjykatës Komerciale  në Republikën e Kosovës.

Projektligji për Gjykatën Komerciale të Kosovës, bazohet në parimet kushtetuese të shtetit të së drejtës, të barazisë përpara ligjit dhe shënon një hap përpara në reformimin e drejtësisë komerciale në Republikën e Kosovës. Gjykata Komerciale përfshinë të gjitha kompetencat e Departamentit Ekonomik dhe të Divizionit Fiskal të Departamentin Administrativ. Mandatet e paqarta dhe juridiksioni i Departamentit Ekonomik dhe Departamentit Administrativ të Gjykatës Themelore të Prishtinës i detyrojnë shumë biznese të ndajnë (fragmentojnë) rastin e tyre në departamente të ndryshme që të trajtojnë çështje të ndryshme të të njëjtit rast. Gjykata Komerciale do të shpejtojë ndjeshëm zgjidhjen e mosmarrëveshjeve dhe do të ngritë cilësinë dhe konsistencën e vendimeve të marra lidhur me mosmarrëveshjet ekonomike. 

Projektligji për Gjykatën Komerciale të Kosovës  synon themelimin dhe funksionalizimin e një gjykate që brenda saj do të ketë dy shkallë të gjyqësorit, të pavarura nga njëra tjetra, me qëllim të trajtimit të padive dhe ankesave (mjeteve të rregullta juridike) në një forum të vetëm. Projektligji do të sigurojë dyshkallshmërinë, duke ndikuar kështu pozitivisht në ngritjen e sigurisë juridike si rezultat i ekzekutimit më të shpejtë të vendimeve pas përfundimit të procedurës në shkallë të dytë. 

Me qëllim të rritjes së efikasitetit, Projektligji për Gjykatën Komerciale duhet t’i ofroj Gjykatës Komerciale infrastrukturën e nevojshme financiare, të rekrutimit të gjyqtarëve dhe bashkëpunëtorëve profesional dhe të ofrojë mundësinë e marrjes së ekspertizave profesionale nga jashtë, me propozim të palëve dhe nga kompani profesionale dhe me renome në Kosovë dhe jashtë saj.


Qëllimi i konsultimit

Gjatë gjithë fazës së hartimit të Ligjit për Gjykaten Komerciale të Kosovës kanë qenë të përfshirë gjyqtarë të lëmisë komerciale, përfaqësues të Odës së avokatëve, ekspertët nga Programi i USAID-it për Drejtësi Komerciale, përfaqësues nga Oda Ekonomike Amerikane e Kosovës, Oda Ekonomike e Kosovës, përfaqësues nga Gjykata e Apelit. 

Konsultimet janë bërë konform Nenit 7 të Rregullores së Punës së Qeverisë dhe deri më kanë përfunduar konsultimet me ekspertë të jashtëm, të cilët janë pajtuar me idenë e hartimit të Ligjit për Gjykatën Komerciale.  

Ministria e Drejtësisë është e përkushtuar që të krijojë hapësirë të nevojshme dhe të mjaftueshme për konsultim publik, gjithsesi në periudha të ndryshme, varësisht prej fazës së procesit.

Faza e konsultimit më publikun përmes metodave të ndryshme, përfshirë Platformën Elektronike për konsultimet publike dhe takime direkte me palë të interesit, do të përfshijë të gjitha institucionet dhe kategoritë e shoqërisë qoftë ata me ndikim dhe/ose interes të lartë apo ata të cilët për shkak të natyrës së fushëveprimit dhe përvojës profesionale që kanë mund të japin kontributin e tyre.
Në këtë drejtim, kontributi pritet edhe nga ana e organizatave të shoqërisë civile të cilat janë të profilizuara në këtë fushë, ekspertë përkatës dhe qytetarët në përgjithësi, organizatat ndërkombëtare në Kosovë dhe ekspertët të ndryshëm të asistencës teknike nga donatorët në institucionet e Republikës së Kosovës.  

Temat e konsultimit dhe shqyrtimi i opcioneve

Komentet dhe rekomandimet për Projektligjin për Gjykatën Komerciale mund të jepen për secilën çështje të përfshirë në këtë Projektligj përmes Platformës Elektronike për konsultimet publike në pjesën ku ofrohen komentet e përgjithshme dhe specifike.  

Komentet dhe kontributet mund të paraqiten më poshtë në përmbledhjen e opcioneve të shqyrtuara të cilat mund të orientojnë palët e interesit dhe kanë për qëllim të lehtësojnë procesin e konsultimit dhe identifikimin e çështjeve më kryesore për t’u komentuar.  

	Temat e konsultimit
	Rregullimi me Projektigjin për Gjykatën Komerciale
	Ju lutem komentoni për secilen temë

	Tema 1: 

Pavarësia dhe paanshmëria e Gjykatës Komerciale 
(Neni 5)
	
Kjo dispozitë sqaron se megjithëse e organizuar, e buxhetuar dhe e menaxhuar ndaras, Gjykata Komerciale është pjesë e institucionit gjyqësor të Kosovës. Gjykata do të respektojë të njëjtat parime dhe rregulla në lidhje me etikën, transparencën dhe qasjen e barabartë në proceset ligjore si ato që vlejnë për Gjykatat e tjera të Kosovës. 
	


	Tema 2: 

Struktura organizative 
(neni 10)




























Tema 3:

Kompetencat e Gjykatës Komerciale
(Neni 13)

	

Gjykata Komerciale gjykon çështjet brenda kompetencës së saj në dhomat e shkallës së parë dhe dhomat e shkallës së dytë.
 
Dhomat e shkallës së parë të Gjykatës Komerciale përbëhen nga tre (3) departamente të ndara, përfshirë:

1. Departamentin për Çështje Ekonomike.
2. Departamentin Fiskal dhe 
3. Departamentin e Përgjithshëm.

Gjykata Komerciale organizohet si institucion i barabartë brenda strukturës ekzistuese të gjyqësorit të Kosovës. Si e tillë, vendimet e Dhomave të Shkallës së Dytë kanë fuqinë, efektin dhe peshën e barabartë me ato të Gjykatës së Apelit.

Në kuadër të shkallës së parë të Gjykatës Komerciale funksionon Divizioni për shqyrtimin e kontesteve të investimeve të huaja. Kryetari i Gjykatës Komerciale mund të vendosë për themelimin e divizioneve të specializuara në dhomat e shkallës së parë.







Gjykata Komerciale është kompetente për të gjykuar, dhe ka juridiksion ekskluziv për të gjykuar, në Dhomat e Shkallës së Parë dhe Dhomat e Shkallës së Dytë:
· kontestet midis shoqërive tregtare vendore dhe të huaja në lidhje me çështjet e ndërsjella tregtare; 
· prapësimet kundër urdhrave për përmbarim për çështje brenda kompetencave të kësaj Gjykate;
· njohjen dhe lejimin e zbatimit të vendimeve të rrafshit lokal dhe ndërkombëtar të arbitrazhi;
· kontestet gjyqësore që rrjedhin nga Ligji në fuqi për Shoqëritë Tregtare;
· riorganizimi, falimentimi dhe shuarja e shoqërive tregtare;
· kontestet në lidhje me pengimin e posedimit në mes të shoqërive tregtare; 
· kontestet në lidhje me pasuritë e paluajtshme të shoqërive tregtare;
· kontestet që lidhen me shkeljen e konkurrencës, keqpërdorimit ose monopolit dhe pozitës dominuese në treg, si dhe marrëveshjet monopole duke përfshirë vlerësimin e paligjshmërisë; 
· mbrojtjen e të drejtave të autorit dhe pronësisë industriale, përfshirë markat tregtare, patentat, dizajnët industriale, sekretet tregtare dhe format e tjera të pronësisë industriale, siç parashihet nga legjislacioni përkatës;
· kontestet ndërmjet kompanive të aviacionit që i nënshtrohen Ligjit në fuqi për Aviacionin, duke përjashtuar kontestet në lidhje me të drejtat e pasagjerëve;
· kontestet administrative të iniciuara nga shoqëritë tregtare kundër vendimeve përfundimtare të Administratës Tatimore, Autoriteteve Doganore,
Ministrisë së Financave dhe çdo organi tjetër publik përgjegjës për vendosjen e tatimeve ose detyrimeve tjera shtetërore;
· kontestet administrative të iniciuara nga shoqëritë tregtare kundër vendimeve që lidhen me lejet, licencat ose çdo autorizim nën autoritetin e një organi publik të Republikës së Kosovës, përfshirë njësitë e vetëqeverisjes lokale; 
· çështje të tjera siç mund të parashikohen me ligj.


	

	 Tema 4:

Mjetet e Jashtëzakonshme Juridike

(Neni 14)











Tema 5:

Kompetencat dhe përgjegjësitë e Kryetarit dhe Nënkryetarit të Gjykatës
(Neni 15)


	

Në nenin 14 par.2 të Ligjit për Gjykatën Komerciale, revizioni lejohet në kontestet me kusht që vlera e kontestit të jetë mbi 1,000,000.00 euro (një milion Euro). 

Kjo dispozitë nuk e eliminon aftësinë e një pale ndërgjyqëse që të procedoj në Gjykatën Kushtetuese të Kosovës për të kërkuar dëmshpërblim për çdo shkelje të të drejtave kushtetuese që konsideron të ketë ndodhur në proceset gjyqësore të Gjykatës Komerciale.








Neni 15 përcakton në detaje kompetencat dhe përgjegjësitë e Kryetarit. E para mes tyre është përgjegjësia e përgjithshme e tij apo saj që të siguroj “administrim efikas dhe efektiv të drejtësisë nga të gjitha shkallët, departamentet dhe divizionet e gjykatës”.
Meqenëse procedimi i drejtë dhe efikas i rasteve është një nga përbërësit thelbësor të gjykatës komerciale, zgjedhja, mbikëqyrja dhe rishikimi i Administratorit të gjykatës është një funksion kritik i Kryetarit të Gjykatës. Meqenëse është esenciale që ekspertiza dhe vendimmarrja e informuar mirë të bëhen tipari dallues i Gjykatës komerciale, Njësia Ligjore, përfshirë këtu Këshilltarin Ligjor dhe Bashkëpunëtorët Profesional, do të jetë drejtpërdrejt përgjegjëse ndaj autoritetit të Kryetarit të Gjykatës. Ligji është hartuar për të siguruar që këta akterë vendimtar do t'i përgjigjen drejtpërdrejt Kryetarit dhe që Kryetari është i autorizuar të veprojë menjëherë për të këshilluar, disiplinuar dhe nëse është e nevojshme të  shkarkoj ata pa vonesë, në mënyrë që të garantojë se standardet e Gjykatës Komerciale mbesin të larta dhe etikisht të besueshme.
Kështu, Ligji për Gjykatën Komerciale të Kosovës parashikon që Administratori i Gjykatës, Këshilltari ligjor dhe Bashkëpunëtorët Profesional, nuk do të jenë punonjës të Shërbimit Civil të Këshillit Gjyqësor të Kosovës. Ata do të zgjidhen sipas  meritës dhe do shërbejnë për aq kohë sa shërbimet e tyre konsiderohen të pranueshme nga Kryetari i Gjykatës.

	

	Tema 6: 

Administratori i Gjykatës Komerciale
(Neni 16)


	

Tipari dallues i një Gjykate komerciale të suksesshme është procedimi i disiplinuar dhe efikas i rasteve. Çdo rast pritet të kalojë nga fillimi deri në përfundim me vëmendje të mjaftueshme për të dhënë vendim të informuar dhe të drejtë, por pa vonesa të panevojshme.

Në epokën moderne, gjykatat e suksesshme komerciale pranojnë se administrata dhe menaxhmenti i gjykatës janë çështje të ekspertizës së veçantë. Një menaxher i aftë i gjykatës e mban institucionin me teknikat evoluuese të procesimit të rasteve dhe përcjelljes së fluksit të rasteve. Vënia në praktikë e këtyre teknikave i mundëson gjykatës të demonstrojë funksionimin e saj të suksesshëm, duke ngjallur besim te përbërësit e saj dhe siguron të dhëna thelbësore për vendimet e informuara të menaxhmentit në lidhje me nevojat dhe alokimet e burimeve.  
 
Siç përshkruhet në nenin 16, detyrat e Administratorit përfshijnë buxhetimin dhe financat e gjykatës, sigurimin e sistemeve dhe burimeve për konsultimin e ekspertëve dhe zgjidhjen alternative të mosmarrëveshjeve, mbikëqyrjen e punonjësve joteknikë, sigurimin e raportimit të kërkuar për Kryetarin e Gjykatës dhe Këshillin Gjyqësor të Kosovës, dhe sigurimin e mbështetjes së teknologjisë së informacionit që kërkohet nga një gjykatë moderne komerciale. Gjykata komerciale duhet të angazhoj dhe mbajë një Administrator me talentin dhe aftësinë që të operoj dhe menaxhoj një gjykatë vërtet moderne. Atij ose asaj nuk mund t`i lejohet të injorojë inovacionet në teknikat e menaxhimit të rasteve dhe fluksit të rasteve apo iniciativave për mbështetje të zhvillimit të teknologjisë së re të informacionit që do të ishte i dobishëm për funksionimin e Gjykatës. Gjykata komerciale nuk mund të pranoj praktikat e dobëta ose të vjetruara të menaxhimit të rasteve ose një mosgatishmëri të Administratorit të saj për të qenë në hap me kohën. Kështu, Administratori i gjykatës komerciale është përgjegjës para Kryetarit të gjykatës dhe i shërben Kryetarit të Gjykatës. 
Administratori është një punonjës i drejtpërdrejtë i gjykatës, dhe megjithëse mbrohet me ligje që adresojnë diskriminimin dhe kushtet e drejta të punësimit, shprehimisht nuk është punonjës i Shërbimit Civil të Këshillit Gjyqësor të Kosovës. Ky status siguron përgjegjshmëri dhe do t'i sigurojë Gjykatës fleksibilitetin e nevojshëm në rekrutimin, zhvillimin e karrierës, menaxhimin dhe çështjet e disiplinës në lidhje me punën e Administratorit.
	

	Tema 7: 

Funksionet e Njësisë Ligjore 
(Neni 25)



	
Themelimi i një Njësie Ligjore, të udhëhequr nga Këshilltari Ligjor nën autoritetin mbikëqyrës të Kryetarit të gjykatës, është një komponent tjetër kyç i Gjykatës Komerciale.  
Këshilltari Ligjor kryeson një ekip të Bashkëpunëtorëve Profesional, profesionistë të trajnuar të drejtësisë, të cilët veprojnë si këshilltarë të besueshëm për gjyqtarët. Bashkëpunëtorët Profesional shërbejnë si referent ligjor për gjyqtarët, duke kontribuar në analizën e çështjeve, kërkime ligjore, hartimin dhe shërbime të lidhura me të cilat mbështesin gjyqtarët për të cilët janë caktuar.
Është esenciale që Këshilltari Ligjor dhe bashkëpunëtorët profesionistë të jenë të detyruar nga parimet më të rrepta të etikës dhe konfidencialitetit. Ata drejtpërdrejt mbështesin pothuajse të gjitha aspektet e funksioneve gjyqësore të gjykatës. Ata duhet të demonstrojnë besnikëri ndaj ligjit dhe standardeve të larta të hulumtimit juridik, analizës dhe hartimit. Ata do të mbrojnë nga zbulimi të gjitha informacionet në lidhje me veprimet e brendshme gjyqësore dhe vendimmarrjet. Nëse Këshilltari Ligjor ose ndonjë Bashkëpunëtor Profesional bën lëshime gjatë ekzekutimit të detyrave të tij/saj, rezultati do të ketë efekte të menjëhershme të dëmshme për reputacionin e Gjykatës Komerciale për kompetencë dhe integritet.
Si rezultat, megjithëse Këshilltari Ligjor do të funksionojë si drejtues i Njësisë Ligjore dhe do të menaxhojë veprimtarinë e saj, ai dhe Bashkëpunëtorët Profesionalë të Njësisë janë përgjegjës ndaj dhe do të shërbejnë sipas udhëzimeve të Kryetarit të gjykatës. Kryetari është i autorizuar të vlerësojë Këshilltarin Ligjor ose ndonjë Bashkëpunëtor Profesional, performanca e të cilit nuk arrin të përmbush standardet e larta të Gjykatës komerciale. Për të siguruar që mangësitë ose lëshimet gjatë performancës do të korrigjohen pa vonesë, Këshilltari Ligjor dhe Bashkëpunëtorët Profesional, megjithëse të mbrojtur me ligje që adresojnë diskriminimin dhe kushtet e drejta të punës, janë punonjës të Gjykatës komerciale, por nuk janë shërbyes civil. Ky status do t'i ofrojë Gjykatës fleksibilitet thelbësor në të gjitha fushat që ndikojnë në menaxhimin e burimeve njerëzore, përfshirë këtu rekrutimin, kompensimin, zhvillimin e karrierës dhe disiplinën që ndikon në  anëtarin e Njësisë Ligjore.  

	

	Tema 8: 

Vendi i rezervuar në Këshillin Gjyqësor të Kosovës

(Neni 18)

	

Ky projektigj përcakton një vend të Gjykatës Komerciale në Këshillin Gjyqësor të Kosovës. Kjo dispozitë konfirmon Gjykatën Komerciale si institucion të plotë, nëse organizohet si i pavarur, brenda Gjyqësorit të Kosovës. Për më tepër, ndikimi (ngarkesa) nga çështjet tjera, përfshirë këtu rastet penale dhe ato të marrëdhënieve të brendshme, tradicionalisht ka rezultuar me dështim në sigurimin e burimeve dhe prioritizimit të përshtatshëm të kontesteve komerciale. Megjithëse është e kuptueshme, rezultati që ka dhënë kjo është zvogëlimi i burimeve dhe vëmendjes në nevojat e komunitetit biznesor si dhe i rëndësisë së zgjidhjes gjyqësore kompetente të kontesteve komerciale për zhvillimin ekonomik të Kosovës. Një vend në Këshillin Gjyqësor të Kosovës siguron që do të dëgjohet një zë që përfaqëson Gjykatën Komerciale në lidhje me shqetësimet e rëndësishme të gjyqësorit.

	

	Tema 9: 

Emërimi i gjyqtarëve të gjykatës komerciale

(Neni 19)



	

Ligji përcakton kualifikimet për gjyqtarët e Gjykatave Komerciale për Dhomat e Shkallës së Parë dhe të Dytë. Rekrutimi i kuadrove fillestare të gjyqtarëve do të bëhet në përputhje me standardet ligjore dhe duhet të përqendrohet në të gjithë aplikantët e kualifikuar. Kërkohen standarde minimale të trajnimit gjyqësor, dhe kërkesat shtesë janë menduar për të siguruar që të zgjedhurit kanë përvojë të mjaftueshme në çështjet tregtare për të sjellë një masë të nevojshme të ekspertizës në trupin gjykues.

Neni 19, para 2.2 - Për shkak se Dhomat e Shkallës së Dytë, në shumë raste do të kenë fjalën e fundit në mosmarrëveshjet e biznesit, dhe për shkak se është me qëndrim të barabartë me Gjykatën e Apelit, kërkohen kualifikime shtesë për ata që kërkojnë të emërohen në të.  
Neni 19, para 2.3 - Kërkesat shtesë për emërimin në zyrën e Kryetarit kanë për qëllim të sigurojnë që ata të cilët e mbajnë këtë detyrë do të jenë të kualifikuar sa duhet për të përmbushur kërkesat e larta të zyrës.

	

	Tema 10: 

Trajnimi i detyrueshëm fillestar për të drejtën komerciale

(Neni 20)


	

Trajnimi i përqendruar në çështjet komerciale nevojitet për të siguruar që Gjykata, që në fillim, është në gjendje të demonstrojë përshtatshmërinë dhe ekspertizën e saj për zgjidhjen e kontesteve tregtare. Ky nen pranon se të emëruarit do të sjellin në punën e tyre nivele të ndryshme përvoje. Si rezultat, parashikon që Akademia e Drejtësisë të bashkëpunojë dhe të konsultohet me Kryetarin e Gjykatës për të përshtatur trajnimet për nevojat e gjyqtarëve në trajnim. Përveç trajnimit në të drejtën materiale, procedurat e vetë Gjykatës Komerciale për menaxhimin e rasteve dhe përpunimin e rasteve, përfshirë përdorimin efektiv të mbështetjes së teknologjisë së informacionit, do të jenë objekt i këtij trajnimi.

	

	

Tema 11: 

Paga dhe kompensimi gjyqësor 

(Neni 21)


	

Struktura e pagave të gjyqtarëve e njeh kualifikimin dhe ekspertizën e veçantë të gjyqtarëve të Gjykatave Komerciale, përfshirë ato të Kryetarit dhe anëtarëve të Dhomave të Shkallës së Parë dhe të Dytë.

	

	Tema 12: 

Mbrojtja
(Neni 23) 




	
Gjyqtarët e Gjykatës Komerciale mund të jenë objekt i të njëjtës mënyrë të kërcënimeve si gjyqtarët e tjerë të Kosovës. Kështu, ata kanë shprehimisht të drejtë t'u ofrohen masat mbrojtëse të njëjta siç kërkohet.
	

	Tema 13: 

Imuniteti
(Neni 24)
 



	
Gjyqtarët e Gjykatës Komerciale nuk duhet të trajtohen ndryshe nga zyrtarët e tjerë gjyqësorë në lidhje me imunitetin dhe përfundimin e mandatit të tyre. Për më tepër, zbatohet rregullimi identik i sjelljes, etikës dhe veprimtarive jo-gjyqësore.

	

	Tema 14: 

Përbërja, menaxhimi dhe pagat 

(Neni 26)


	
Sipas nenit 26 par.3. Këshilltari Ligjor dhe të gjithë anëtarët e Njësisë Ligjore, përvec Sekretarëve Juridik, stafit administrativ dhe përkrahës, nuk janë nëpunës civil. Rekrutimi, detyrat, përgjegjësitë e tyre janë kuazi-gjyqësore dhe pagat e tyre përcaktohen me një rregullore të veçantë të propozuar nga Kryetari i Gjykatës Komerciale dhe të miratuar nga KGJK.

	

	Tema 15: 

Masat e përkohshme dhe lehtësime tjera urgjente

(Neni 30)


	
Megjithëse duke e lënë Gjykatën Komerciale të lirë që të miratojë procedura që ofrojnë sa më shumë ose sa më pak kohë, për të vendosur për rastet në mënyrë të drejtë, sepse kërkesat për masa të përkohshme parashtrohen në Gjykatë me një nevojë për vëmendje të menjëhershme, është e përshtatshme që ligji të përcaktojë një kohë të shkurtë e të caktuar brenda së cilës do të dëgjohet kërkesa në Dhomat e Shkallës së Parë dhe të Dytë. Nevoja që kërkesa të dëgjohet dhe "të përcaktohet" nuk e përjashton mundësin që Gjykata mund të vendosë se ekziston një nevojë emergjente për veprim dhe pas seancës dëgjimore të urdhërojë që kërkesa të shqyrtohet përsëri në një datë të mëvonshme.  

	

	Tema 16: 
Procedurat e përmbarimit, Arbitrazhit, Falimentimit, dhe Zbatimi i të drejtave të pronësisë intelektuale
(Neni 31,32, 33, 34)



	Ligji njeh nevojën për veprime të hershme për çështje të caktuara, veçanërisht ato që përfshijnë përmbarimin e vendimeve të arbitrazhit, falimentimin dhe mosmarrëveshjet mbi të drejtat e pronës. Konturet e sakta të prioriteteve që duhet të njihen, dhe se si çështjet prioritare do të përshtaten në ngarkesat e rasteve, i lihen Gjykatës Komerciale, por këto dispozita u japin palëve kundërshtare në raste të tilla të drejtën të presin dhe të kërkojnë trajtim të shpejtë për çështjet  urgjente.
	

	Tema 17:

Rritja e efikasitetit të Gjykatës

(Neni 35)


	

Ligji mundëson formimin komponenteve ose ndarjeve të reja , siç kërkojnë rrethanat. Gjykata mund të themelojë divizion të vecantë për të adresuar mosmarrëveshjet e investimeve të huaja, nëse ngarkesa e rasteve të Gjykatës kërkon një gjë të tillë.
	

	Tema 18:


Rregullorja për organizim të brendshëm

(Neni 36)











	


Funksionalizimi i një gjykate koherente, të organizuar mirë do të kërkojë planifikim të kujdesshëm, përfshirë futjen e personelit kryesor në proceset efektive të menaxhimit të rasteve dhe rrjedhës së rasteve. Ky nen pranon që Kryetari, Këshilltari Ligjor, Administratori dhe Këshilli Gjyqësor i Kosovës, me ndihmën e Bashkëpunëtorëve Profesional, duhet të bashkëpunojnë mirë para se Gjykata të funksionalizohet për të siguruar që fillon punën si një forum modern, transparent, efikas, i besueshëm për të adresuar kontestet tregtare.

	

	Tema 19:

Emërimi fillestar
(Neni 37)

 


	

Ligji parasheh që disa gjyqtarë të Gjykatës Komerciale do të vijnë nga radhët e atyre që aktualisht shërbejnë në gjykatat e tjera të Kosovës. 

Mund të kualifikohen edhe persona të tjerë, të cilët nuk janë aktualisht gjyqtarë. Për aq sa është e përshtatshme, mund të vendosen rregullimet e duhura, vëzhguesit ndërkombëtarë mund të përfshihen për të siguruar mbikëqyrje.

	

	Tema 20: 

Transferimi i lëndëve 

(Neni 39)

	

Çështjet në pritje brenda kompetencave të Gjykatës Komerciale, për të cilat nuk është thirrur gjykimi, do të transferohen në Gjykatën Komerciale kur të fillojë operimi i saj. Hartuesit kanë zgjedhur që të sigurojnë një qasje të drejtpërdrejtë të transferimit, në vend se të përpiqen të hartojnë një formulë të ndërlikuar për të përcaktuar nëse një rast duhet të qëndrojë në një forum tjetër ose të transferohet në Gjykatën Komerciale. Me vëmendje të kujdesshme të organizimit para funksionalizimit dhe hapa për të parashikuar numrin e rasteve të përshtatshme për transferim, kjo dispozitë konsiderohet e realizueshme dhe përgjithësisht në përputhje me efikasitetin dhe qëllimet e këtij ligji.

	





Hapat që pasojnë procesin e konsultimit

Pas finalizimit të procesit të konsultimit publik të këtij Projektligji, kontributet e pranuara do të shqyrtohen me grupin punues. Si rezultat i punës së shqyrtimit të kontributeve dhe rekomandimeve të konsultimit do të hartohet drafti i përmirësuar i Projektligjit. 

Ministria e Drejtësisë do të hartojë Raportin e Konsultimit që do të përfshijë informatat për procesin e konsultimit, palët e konsultuara, metodat e përdorura gjatë konsultimit dhe informata të detajuara për to, pjesëmarrjen e publikut në proces të konsultimit dhe komentet e pranuara. 
Po ashtu, në Raport do të ofrohen informata për secilin koment që është marrë parasysh, sqarimet dhe arsyetimi për secilin koment që nuk është marrë parasysh. Raporti do të jetë i qasshëm për publikun brenda një kohe sa më të shkurtër pas përfundimit të procesit të konsultimit dhe finalizimit të Projektligjit.


Ku dhe si duhet t’i dërgoni kontributet tuaja me shkrim

[bookmark: _GoBack]Afati përfundimtar i dorëzimit të kontributit me shkrim në kuadër të procesit të konsultimit për Ligjin për Gjykatën Komerciale bëhet përmes platformës ekektronike të konsultimeve publike ose në e-mail adresën: Floriana.Rugova@rks-gov.net, jo më larg se deri me datën 15 Tetor 2020, ora 16:00.

